Kersfees in konteks
Publiseer op Vrydag, 30 November 2012 10:32 | |
Hierdie jaar is dit De Doorns – die dorp waar ek as dogtertjie sulke sorgvrye, onvergeetlike vakansies by Oupa en Ouma omgekuier het. De Doorns – die dorp waaruit ons kinders 'n paar weke gelede moes vlug toe arbeidsonrus die kleintjies se veiligheid bedreig. Die dorp waarvandaan tóé talle noodroepe gekom het. "Bid vir ons!", het ek uit verskeie benoude oorde gehoor, en gewonder: Wie is ons? Net ons geliefdes en ons naastes? Of ons én ons werkers/werkgewers? Of ons hele onrustige land, wat weerkaats in ons uit-balans-uit, brandende, opgefoeterde vallei? En wat presies moet ek dan nou bid …? Wat is gebed in so 'n konteks?
De Doorns – die dorp waarin verhoudings die afgelope weke tot só 'n mate verbrokkel het en so uitgekalwer is dat vrede en vertroue vir lank nog aan flarde gaan hang. De Doorns – die dorp waarheen Kersfees 2012 op pad is; waar Kersfees 2012, ongeag alles, gevier gaan word!
Met die Kers-aanloop, sing ek by verskeie Kerssangdienste. Een lied gryp my vanjaar meer as tevore: Die Engele Sing.
Ek hoor die engele sing van vrede, van vrede
Want God se mens-geboorte sluit 'n nuwe lewe oop
Ek hoor die engele sing: vrede, vrede
Want God-in-'n-stal bring 'n nuwe soort van hoop
Vrede op aarde, sing die engele koor, vrede op aarde
Vrede op aarde, as jy die engele kan hoor
Vrede op aarde, maar hoeveel vrede bly daar oor
As jy die folterkrete hoor uit Ragel, uit Rama
As jy sien hoe loop die bloedspoor van ons boosheid en ons nood
As ouers troosloos huil in Houghton, in Nyanga …
(Matt 2: 16 – 18; Die Engele Sing, Lig Uit Lig/Sterre In Ons Oë DVD/CD)
Maar hierdie jaar verander ek die woorde. Vanjaar sing ek:
As ouers troosloos huil in Marikana, in De Doorns
As jy proe hoe pynlik bitter bak die onreg soms die brood …
Ja, inderdaad, hoeveel vrede bly daar oor?
Re-laas: 2 wonderlike besoeke aan die Laeveld, 'n onvergeetlike Rietbron optrede (waar hulle amptelike sanggroep, die Rietbrommers, my verras het met 'n lied wat hulle spesiaal vir my kuier geskryf en meesterlik ge-perform het), die laaste kamp van die jaar met Kuilsrivier-Suid se vroue langs die see by Bettiesbaai en Kersliedere/eredienste in Nelspruit, my eie Helderberg en Moorreesburg – dit lê nou alles, saam met 2012, agter my rug.
In die stukkie jaar wat oorbly, gaan ek nog:
7 Kers-meditasies vir RSG skryf en opneem – dit sal in die week van Kersfees uitgesaai word en
ek wil nog graag die ONE MORE song wat ek vir Badisa se fondswerwingsveldtog geskryf het klaar opneem.
Op 1 Desember om ongeveer 08:15 saai die nuwe Kaapse Kansel op 729 AM 'n Kers- en Nuwejaarsonderhoud met my uit – vir dié van julle wat dalk sal wil luister.
2 Maart 2013: One More Jimmelse Jôl innie City hôl – Badisa se skitteraand in Stellenbosch se stadsaal wat jy nie mag mis nie. Spaar solank jou splinternuwe Madiba gelde – dit gaan sóóóó lekker wees!
3 Maart 2013: My nuwe Driveway Divatjie boek word vrygestel met 'n show (en eetgoed) by die Stellenbosch Woordfees – vir almal wat nog kan jôl ná die City Hôl …! J
Meer detail in my Januarie nuusbrief.
Nou gaan ons eers die Kerstyd tegemoet.
Ek wonder: Hoe sal Kersfees 2012 op die De Doorns-konteks inspeel? Hoe sal die feit dat God mens geword het, die feit dat Hy self in 'n tyd van ellende en geweld gebore is – hoe sal dié Kersboodskap 'n verskil kan maak in De Doorns as die klippe en die k….r-woord roekeloos en woedend rondgegooi word? As vroue met verkragting gedreig word wanneer hulle nie na die opruiers se pype dans nie. As kinders in die wingerde gaan skuil – beangs oor die hordes wilde, bewapende ooms.
Hoe sal die wete van "só lief het God die wêreld …" die gelowiges in De Doorns help om plofbare situasies met wysheid, durf, takt en deernis te hanteer; om buite die boks te dink en werkbare oplossings te vind; om oop te wees vir God-in-hierdie-konteks? Sal Christus vanjaar méér as net gevier word – met Kersversierings en -vrolikheid? Sal Hy ook geken word – in nederigheid en sagmoedigheid en 'n Goddelike, medemenslike welbehae? Waar daar liefde is …, daar is God die Heer.
… Dwarsdeur kwaad en dwarsdeur goed bly die engele nog sing van vrede in onvrede
As die hemel op ons aarde met mense voete loop
Dan hoor jy engele sing: vrede, vrede
Want God-in-sy-kinders leef 'n nuwe soort van hoop …
Mag God met en in jou wees hierdie Kerstyd en (ook in jou konteks) vir, in en deur jou diep en blywende vrede bring.
Baie dankie vir jou lojale ondersteuning deur hierdie jaar – jy was vir my een van daai mensvoet-engele!